Ֆրա Կառնևալե

**Ֆրա Կառնևալե**, **Բարտոլոմեո դի Ջովանի Կորադինի** (, ), իտալացի նկարիչ, դոմինիկյան վանական, Քվատրոչենտոյի ժամանակաշրջանի նկարիչ։ Աշխատել է հիմնականում Ուրբինոյում (Արևելյան Իտալիայի Մարկեի շրջան)։ Իտալիայի այս շրջանի ամենաառեղծվածային նկարիչներից մեկն է: Աղբյուրներում նա հիշատակվում է տարբեր անուններով: Բարտոլոմեո դիՋավանի Կորրանդի, Բարտոլոմեո Կորրանդի և Ֆրա Կառնևալե։ Դոմինիկյան միաբանությունում նա հայտնի էր որպես հոգևոր ասկետ, հետևաբար հեգնական մականունը «Carnevale» (զվարճանք, տոն)։ Հայտնի է միայն 9 աշխատանք, որոնք կարող են ապացույցներով վերագրվել նրա ստեղծագործական գործունեությանը։ Որոշ հայտնի գործեր, ինչպիսիք են Մոնտեֆելտրոյի խորանը, որը 1811 թվականին մտել է Բրերա Պինակոտեկայի կազմի մեջ՝ որպես Ֆրա Կառնևալեի ստեղծագործություն, հետագայում ճանաչվել է որպես Պիերո դելլա Ֆրանչեսկայի գլուխգործոցներից մեկը։

## Կենսագրություն
Ֆրա Կառնևալեի կյանքի մասին շատ քիչ բան է հայտնի։ Հետազոտողները կարծում են, որ նա ծնվել և մահացել է Ուրբինոյում, նրա կյանքի տևողության ճշգրիտ ժամկետները հայտնի չեն: Եղել է ֆերարային նկարիչ Անտոնիո Ալբերտիի աշակերտը։ 1445-1446 թվականներին աշխատել է Ֆլորենցիայում՝ նկարիչ Ֆիլիպպո Լիպպիի արվեստանոցում։ 1449 թվականին միացել է Դոմինիկյան միաբանությանը։

Ենթադրվում է, որ ականավոր իտալացի ճարտարապետ Դոնատո Բրամանտեն նկարչություն է սովորել Ֆրա Կառնևալեի մոտ։

«Կառնովալե դա Ուրբինո» հիշատակվում է Ջորջիո Վազարիի «Կենսագրությունում», որը նրան անվանել է որպես Ուրբինոյի Սանտա Մարիա դելլա Բելլա եկեղեցու խորանի հեղինակ, ինչպես նաև հիշատակել է նրա ազդեցությունը Բրամանտեի ճարտարապետության՝  Վատիկանում գտնվող Սուրբ Պետրոսի տաճարի ձևավորման մեջ։ Ֆ. Բալդինուչիի «Նոթեր Նկարչության վարպետների մասին»-ում Ֆրա Կառնևալեն հիշատակվում է որպես հեռանկարային արվեստի հիանալի վարպետ։ Լուիջի Լանզին («Նկարչության պատմությունը՝ Իտալիայում», 1795-1796) նշել է, որ «Բրամանտեն և Ռաֆայելը ուսումնասիրել են նրա աշխատանքը, քանի որ ավելի լավ բան հնարավոր չէր գտնել Ուրբինոյում»։

## Ստեղծագործական գործունեություն
Կառնևալեի ամենավաղ ստեղծագործությունները՝ ստեղծված 1445 թվականին Ֆլորենցիայում, արտահայտում են Դոմենիկո Վենեցիանոյի ազդեցությունը։ Այնուհետև նկարիչը մեկնել է Ուրբինո։

Ֆրա Կառնևալեի առավել հայտնի գործերից են «Աստվածամորի ծնունդը» (Nascita della Vergine) և «Աստվածամորը ներկայացնելը տաճարում» (Presentazione della Vergine al Tempio, երկուսն էլ՝ 1467 թ․): Դրանք նկարվել են որպես Ուրբինոյի Սանտա Մարիա դելլա Բելլա եկեղեցու խորանի մասեր (1644 թվականից գրանցված է կարդինալ Անտոնիո Բարբերինիի հավաքածուում)։ Ներկայումս երկու աշխատանքներն էլ գտնվում են ամերիկյան թանգարանների հավաքածուներում՝ «Աստվածամորի ծնունդը» Նյու Յորքում, Մետոպոլիտեն արվեստի թանգարանում (կատալոգում համարը՝ 35.121), «Աստվածամորը ներկայացնելը տաճարում» Բոստոնում՝ Գեղարվեստի թանգարանում (կատալոգում համարը՝ 37.108)։

Երկու նկարներն էլ արվել են նկարչի կողմից՝ ներառելով առօրյա կյանքի մանրամասները, իսկ ճարտարապետական ​​ֆոնի վրա կարելի է ճանաչել Ուրբինոյի դուքսերի ամրոցը։ «Իդեալական քաղաք» նկարը հաճախ հիշատակվում է քաղաքային միջավայրի տեսության և պատմության վերաբերյալ գրքերում և պահվում է Բալթիմորի (ԱՄՆ) Ուոլթերսի արվեստի թանգարանում, համարվում է գրեթե նույն ոճի երեք նկարներից մեկն և վերագրվում է Ֆրա Կառնևալիեին։ Այնուամենայնիվ, այլ հետազոտողներ նկարը վերագրում են Ֆրանչեսկո դի Ջորջիո Մարտինիի աշխատանքին, մասամբ պայմանավորված Ուրբինոյի արքունիքում վերջինիս ավելի մեծ կարևորությամբ, ինչպես նաև նկարը վերաբերում է ճարտարապետական ​​թեմաներին, որոնք նա նշում է իր ճարտարապետական ​​տրակտատում (մոտ 1482-1486 թթ.), հիմնված Լեոն Բատիստա Ալբերտիի նախկինում հրատարակված տրակտատի վրա։ Այս նկարը ցույց է տալիս նկարչի լավ իմացությունը ճարտարապետության մասին: Շենքերի ճակատային մանրամասնությունները տարբեր ռակուրսներից և գծային հեռանկարը գծված են անթերի:

## Պատկերասրահ

Պատկեր:Fra Carnevale - The Annunciation - WGA04251.jpg|Ավետում. մոտ 1448. Փայտ, տեմպերա, յուղ. Արվեստի ազգային պատկերասրահ, Վաշինգտոն
Պատկեր:Fra Carnevale - The Annunciation - WGA04250.jpg|Ավետում. 1445-1450թթ. Փայտ, տեմպերա, ոսկեզօծում: Հին Պինակոտեկ, Մյունխեն
Պատկեր:Fra Carnevale - The Birth of the Virgin - WGA04259.jpg|Աստվածածնի ծնունդ։ 1467։ Փայտ, տեմպերա, յուղ։ Մետրոպոլիտեն արվեստի թանգարան, Նյու Յորք
Պատկեր:Fra Carnevale Presentation Boston.jpg|Աստվածածնի շնորհանդեսը տաճարում։ 1467։ Փայտ, տեմպերա, յուղ։ Կերպարվեստի թանգարան, Բոստոն, ԱՄՆ
Պատկեր:Florentine painter - The Ideal City - Walters Art Museum - Google Art Project.jpg|Իդեալական քաղաք։ Մոտ 1480։ Փայտ, տեմպերա, յուղ։ Ուոլթերսի արվեստի թանգարան։ Բալթիմոր, ԱՄՆ
Պատկեր:Fra carnevale, cristo crocifisso.JPG|Խաչելություն։ 1440-ական թթ Փայտ, տեմպերա։ Պալացո Դուկալե, ՈՒրբինո


## Ծանոթագրություններ

Կատեգորիա:1420-ականների ծնունդներ
Կատեգորիա:Իտալացի նկարիչներ